text: РЕШЕНИЕ ЗА ИЗПЪЛНЕНИЕ (ЕС) 2015/321 НА КОМИСИЯТА
  от 26 февруари 2015 година
  за изменение на Решение 2008/989/ЕО за разрешаване на държавите членки да вземат решения относно еквивалентността на гаранциите, давани от горския репродуктивен материал, внасян от някои трети страни, в съответствие с Директива 1999/105/ЕО на Съвета
  (нотифицирано под номер С(2015) 1045)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 1999/105/ЕО на Съвета от 22 декември 1999 г. относно търговията с горски репродуктивен материал (1), и по-специално член 19, параграф 3 от нея,
  като има предвид, че:
  (1)
  В Решение 2008/971/ЕО на Съвета (2) се посочва, че системите за одобрение и регистриране на базови източници и последващо производство на репродуктивен материал от тези базови източници в някои трети страни се считат за еквивалентни. За някои други трети страни наличната информация на равнището на Съюза не беше достатъчна за включването на тези трети страни в посоченото решение. Поради това Комисията прие Решение 2008/989/ЕО на Комисията (3).
  (2)
  За да се предотврати нарушаването на търговските отношения след 31 декември 2014 г., е целесъобразно да се удължи срокът на прилагане на Решение 2008/989/ЕО до адаптирането на Решение 2008/971/ЕО.
  (3)
  До бъдещото изменение на Решение 2008/971/ЕО е също така целесъобразно временно да се разреши на държавите членки да вземат решения по отношение на горския репродуктивен материал от категория „изпитван“, произведени в третите държави, вече включени в списъка в Решение 2008/971/ЕО.
  (4)
  Съобщената от държавите членки информация показва, че горският репродуктивен материал с произход от Нова Зеландия не е придружен от основен сертификат или официален сертификат, издаден от посочената държава. Поради това Нова Зеландия следва да бъде заличена от списъка на държавите, за които на държавите членки е разрешено да вземат решения по отношение на еквивалентността на гаранциите, давани от горския репродуктивен материал.
  (5)
  Поради това Решение 2008/989/ЕО следва да бъде съответно изменено.
  (6)
  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Решение 2008/989/ЕО се изменя, както следва:
  1)
  Член 3 се заменя със следния текст:
  „Член 3
  Настоящото решение се прилага до 31 декември 2019 г.“
  .
  2)
  Приложението се изменя в съответствие с приложението към настоящото решение.
  Член 2
  Настоящото решение се прилага от 1 януари 2015 г.
  Член 3
  Адресати на настоящото решение са държавите членки.
  Съставено в Брюксел на 26 февруари 2015 година.